open-index/open-wikipedia-markdown huggingface dataset:
Charlie McAvoy

**Charles Patrick McAvoy Jr.** (sündinud 21. detsembril 1997 Long Beachis New Yorgi osariigis) on USA jäähokimängija, kes mängib kaitsjana NHL-i klubis Boston Bruins.

Aastatel 2015–2017 mängis ta Bostoni Ülikooli meeskonnas.

2016. aastal valiti ta NHL-i ''draft''is Bruinsi poolt 14. valikuna. NHL-is debüteeris ta Bruinsi meeskonnas 12. aprillil 2017 väljalangemismängudes Ottawa Senatorsi vastu. Alates järgmisest hooajast on ta kuulunud Bruinsi põhimeeskonda. NHL-is lõi ta oma esimese värava 5. oktoobril 2017 põhihooaja esimeses mängus Nashville Predatorsi vastu. Hooajal 2017–18 valiti McAvoy uustulnukate hooaja sümboolsesse koosseisu (*[[NHL All-Rookie Team]]*).

2015. aastal tuli ta USA kuni 18-aastaste koondisega omaealiste maailmameistriks. USA jäähokikoondise koosseisus võitis McAvoy 2018. aasta maailmameistrivõistlustelt pronksmedali. 2018. aasta maailmameistrivõistlustel kogus ta kaitsemängijatest turniiri peale enim punkte (3+6).

## Välislingid
* Profiil NHL.com lehel
* Profiil hockeydb.com lehel
Vaiko

**Vaiko** on eesti eesnimi, mis on kasutusel enamasti mehenimena.

1. jaanuari 2020 seisuga oli Eestis eesnimi Vaiko 116 mehel. Vaiko on Eestis populaarsuselt 603. mehenimi. Nimi Vaiko oli ka alla viiel naisel.

Kõige populaarsem oli eesnimi Vaiko vanuserühmas 35–39, kus neid oli 10 000 elaniku kohta 4,65 ning Lääne maakonnas, kus neid oli 10 000 elaniku kohta 6,27. Vaiko oli keskmiselt 38 aasta vanune (mediaanvanus oli 37).

## Nime kandjaid
*Vaiko Eplik
*Vaiko Vooremaa
*...

## Viited
Kinoliinkollane

**Kinoliinkollane** ehk **kinoliinkollane WS** (WS – *water soluble*), ka **kollane toiduvärv 13** (*Food Yellow 13*), e-aine tähisega **E104**, on mitme orgaanilise ühendi kollase või rohekaskollase värvusega segu, mida kasutatakse toiduainetetööstuses. Kinoliinkollane loetakse sünteetiliste asovärvide hulka.

Kinoliinkollasel on inglise keeles vähemalt 28 sünonüümi, näiteks *C.I. Acid Yellow 3*, *D&C Yellow 10*, *Quinidine Yellow KT*, *Japan Yellow 203*, värvainete indeksi number on C.I. 47005.

## Omadused
Kinoliinkollane on kollane või rohekaskollane asovärv, mis kuulub disulfoonhappe derivaatide (dinaatriumsoolade) hulka. Seda turustatakse kaubanduses mono-, di- ja trisulfoonhappe derivaatide seguna. Lahustub kergesti vees, halvemini etanoolis ning üldse mitte taimeõlides. Värv sisaldab enamasti monosulfonaatide, disulfonaatide ja trisulfonaatide ja täiendavate värvainete segu (naatriumkloriidi ja/või naatriumsulfaati).

## Kasutamine
Kinoliinkollane on Euroopa Liidus heaks kiidetud värvaine ning seda kasutatakse enamasti toiduvärvina, eelkõige karastus- ja alkohoolsetes jookides ja maiustustes. Värvaine lisamisega soovitakse ära hoida toiduaine värvuse võimalik kadu valguse, temperatuuri ja õhu mõjul. Samuti kasutatakse kinoliinkollast naha ja huulte kosmeetikavahendites ühe värviandjana.

Kinoliinkollast võib toidus kasutada maksimaalselt annustes 50–500 mg/kg ja jookides 200 mg/l. Kinoliinkollase ADI (*Acceptable Daily Intake*) ehk aktsepteeritav päevane tarbimiskogus peaks jääma 0,5 mg kehakaalu kilogrammi kohta.

## Kõrvaltoimed
Kinoliinkollase tarbimise peamisteks kõrvaltoimeteks on allergilised tursed ja nõgestõbi. Samuti võib kinoliinkollane tekitada astmat, urtikaariat ja riniiti, kuid seda rohkem siis, kui seda tarbitakse koos teiste sünteetiliste värvainetega

## Regulatsioon
Kinoliinkollane kuulub asovärvide hulka, mille sisaldusega toiduainete pakenditel peab Euroopa Ühenduse määruse nr 1333/2008 kohaselt olema koos toiduvärvi nimetuse või E numbriga esitatud ka lisateave "võib avaldada kahjulikku mõju laste aktiivsusele ja tähelepanuvõimele".

## Viited

## Välislingid
* Kinoliinkollane keemiliste ühendite andmebaasis PubChem
* Kinoliinkollane värvainete andmebaasis Word Dye Variety
Leontjev

**Leontjev** (vene keeles Леонтьев) on venepärane perekonnanimi.

Eesti riiklikus registris oli 1. jaanuari 2020 seisuga registreeritud 83 meessoost ja 9 naissoost perekonnanime Leontjev kandjat. Perekonnanimi Leontjeva oli 105 naisel.

## Nime kandjaid
*Aleksei Aleksejevitš Leontjev, Venemaa keeleteadlane ja psühholoog
*Aleksei Nikolajevitš Leontjev, Nõukogude psühholoog
*Valeri Leontjev, Venemaa laulja
*Vassili Leontjev, Tartu Ülikooli õppejõud

## Vaata ka
*Leontjevi madal

## Viited
Blagoveštšensk (Baškortostan)

**Blagoveštšensk** on linn Venemaal Baškortostani Vabariigis, Blagoveštšenski rajooni halduskeskus. Asub Belaja jõe paremkaldal.

Blagoveštšensk on asutatud 1756. aastal, linnaõigused sai 1941. aastal.

2010. aasta rahvaloenduse andmetel oli linna elanikest venelasi 62,8%, tatarlasi 15,5%, baškiire 14%, marisid –4,8% ja muude rahvuste esindajaid 2,9%.

2020. aasta alguses oli linna elanike arv 34 771.

## Viited

## Välislingid

*http://blag-gp.ru/
Johann Albrecht II (Mecklenburg)

**Johann Albrecht II** (5. mai 1590 – 23. aprill 1636) oli Mecklenburgi hertsog. Aastatel 1608–1611 oli ta Mecklenburg-Schwerini nimeline valitseja; tegelik valitseja oli regent, tema vanaonu Karl I. Aastatel 1611–1621 valitsesid Johann Albrecht ja tema vend Adolf Friedrich I kogu Mecklenburgi hertsogkonda üheskoos. 1621. aastast valitses Johann Albrecht Mecklenburg-Güstrowit üksi.

## Elu

Johann Albrecht oli hertsog Johann VII ja tema naise Sophia poeg.

Ta valitses 16. aprillist 1608 oma vanaonu hertsog Karl I eestkoste all koos oma venna Adolf Friedrich I-ga riigi Mecklenburg-Schwerini osa. Pärast Karli surma kuulutas keiser Adolf Friedrichi täisealiseks ja too valitses üksi kuni Johann Albrechti täisikka jõudmiseni, seejärel valitsesid nad koos.

1617. aastal pöördus ta protestantismi. Mecklenburgi jaotamisega 1621. aastal sai Johann Albrecht Mecklenburg-Güstrowi.

1623. aastal ühinesid mõlemad vennad Alam-Saksi seisuste kaitseliiduga. Nad üritasid kolmekümneaastase sõja ajal neutraalsena näida, kuid toetasid salaja Taani kuninga Christian IV vägesid. Pärast seda, kui keisriväed Lutteri lahingu võitsid, kohtles Tilly neid vaenlastena. 19. jaanuaril 1628 andis keiser Ferdinand II Brandýsi lossis välja dekreedi, millega kuulutati, et vennad on kaotanud oma lääni ja Mecklenburg antakse Wallensteinile. 1628. aasta mais lahkusid vennad Wallensteini nõudel hertsogkonnast. 1631. aasta mais kukutasid Rootsi väed Wallensteini ja vennad tulid tagasi.

Johann Albrecht II suri 1636. aastal ja maeti Güstrowi toomkirikusse.

## Abielud ja lapsed

Johann Albrecht II oli kolm korda abielus.

(I) 9. oktoobril 1608 abiellus ta Mecklenburgi hertsog Christophi tütre Margarete Elisabethiga. Nad said järgmised lapsed:

* Hans Georg (1610–1660)
* Johann Christoph (1611–1612)
* Sophie Elisabeth (20. august 1613 – 12. juuli 1676)
* Christine Margarete (31. märts 1615 – 16. august 1666)
* Karl Heinrich (1616–1618)

(II) 26. märtsil 1618 abiellus ta Hessen-Kasseli maakrahvi Moritza tütre Elisabethiga. See abielu jäi lastetuks.

(III) 7. mail 1626 abiellus ta Anhalt-Bernburgi vürsti Christian I tütre Eleonore Mariega. Nad said järgmised lapsed:

* Anna Sophie (29. september 1628 – 10. veebruar 1666)
* Johann Christian (1629–1631)
* Eleanore (1630–1631)
* Gustav Adolf (1633–1695)
* Louise (20. mai 1635 – 6. jaanuar 1648)
Karl I (Mecklenburg)

**Karl I** (28. detsember 1540 – 22. juuli 1610) oli valitsev Mecklenburgi hertsog riigi Mecklenburg-Güstrowi osas.

Ta oli hertsog Albrecht VII ja selle naise Anna noorim poeg. Aastatel 1564–1610 oli Karl johanniitide ordu komtuurkonna administraator Mirowis. Pärast vanemate vendade surma (Johann Albrecht I 1576. aastal ja Ulrich 1603. aastal) valitses ta Mecklenburg-Güstrowid 14. märtsist 1603 kuni oma surmani. Ta tegutses ka Johann Albrecht II ja Adolf Friedrich I eestkostjana, kes pärisid 1576. aastal Johann Albrecht I-lt Mecklenburg-Schwerini. Aastatel 1592–1610 oli ta ka Ratzeburgi piiskopkonna administraator.

17. augustil 1603, piirkonna katkupuhangu ajal, oli tal Wismari lähedal Neuklosteris audients Inglise diplomaadi Stephen Lesieuriga. Kui 1592. aastal suri Mecklenburg-Schwerini hertsog Johann VII, andis Karl I Johanni lesele Sophiale Mecklenburg-Schwerini eestkoste selle alaealiste poegade Adolf Friedrich I ja Johann Albrecht II nimel. 1608. aastal palus Karl keisrilt Adolf Friedrich I täisealiseks kuulutamist.
Rüütli 40a

**Rüütli 40a** on panga- ja eluhoone Pärnus aadressil Rüütli tänav 40a. 

Hoone ehitati aastatel 1939–1945 Eesti Panga Pärnu osakonna jaoks. 

Tänapäeval asub hoones Pärnu Uue Kunsti Muuseum. Majas on ka neli korterit.

Pangahoone asub Iseseisvuse väljaku ääres. Sellest põhja poole jääb Pärnu bussijaam.

## Ajalugu
Eesti Panga Pärnu osakonnale uute ruumide ehitamisest oli juttu juba 1934. aastal. Eesti Panga nõukogu tegigi 1936. aastal juhatusele ülesandeks eeltööde tegemise ja uue maja maksumuse kalkulatsiooni koostamise. Maja asukohaks sobis Pärnu raudteejaama ala südalinnas, kuna Pärnu linnal oli plaan viia raudteejaam teise kohta. Hoone täpne asukoht selgus peale südalinna kujundamise projektide võistlust, mille võitis arhitekt Harald Arman.

Eesti panga korraldatud hoonekavandite võistluse tulemusena pidid hoone lõpliku projekti kokku panema arhitektid Alar Kotli ja Anton Soans. Projekt valmis 1939. aasta aprilliks.

Hoone ehitus algas 25. juulil 1939 ja nurgakivi pandi sama aasta 2. detsembril. Ehitus jätkus ka vaatamata vahepeal alanud teisele maailmasõjale. Hoone valmis 1945. aastaks.

1944. aastal kolis hoonesse Pärnu Tsentraal Hoiukassa. 1944–1967 töötas pangahoone ruumides ka Endla teater.

1993. aastal erastas Rahandusministeeriumi kantsler Enn Pant, kes kuulus samal ajal Pärnu Maapanga juhatuse koosseisu, hoone riigilt Pärnu Maapangale 3,8 miljoni krooni eest, kuigi kinnisvaraekspertide hinnangul oli hoone väärtus umbes 20 miljonit krooni. Samuti sattusid panga kätte hoones asuvad korterid, kuigi seaduse järgi oleks olnud korteri üürnikel õigus oma elupind erastada.

Kuna kirjavahetus riigi ja pangaga tulemusi ei andnud, pöördusid korterite üürnikud 1997. aastal kohtusse. Vaidlus jõudis Riigikohtusse, mis 2000. aastal otsustas, et riik on rikkunud seadust ja andis üürnikele õiguse oma korter välja osta. 2001. aastal sõlmisid Rahandusministeerium ja Pärnu Maapanga õigusjärglane Ühispank lepingu, et pank saab hoone korterite eest 20 miljonit krooni. Üürnikud said korterid endale tagasi alles 2005. aasta detsembriks.

2007. aastal müüs SEB pangahoone Kanada suurettevõttele Homburg Invest ja asus ise ruume Homburgilt rentima. Seejärel on hoone liikunud erinevate välismaa ettevõtete vahel. Hoone omanik 2020. aasta seisuga on Šveitsi investeerimisfirma Laurus S.a.r.l. SEB sulges oma kontori Rüütli 40a hoones 2021. aasta veebruaris.

Alates 2020. aasta sügisest tegutseb hoone teisel korrusel Pärnu Uue Kunsti Muuseum.

## Viited
Sami Vatanen

**Sami Vatanen** (sündinud 3. juunil 1991 Jyväskyläs) on Soome jäähokimängija, kes mängib kaitsjana Šveitsi kõrgliigaklubis Genève-Servette.

Ta alustas klubikarjääri kodulinna klubis JYP Jyväskylä. Soome kõrgliigas debüteeris ta hooajal 2009–10. Hooajal 2011–12 tui ta JYP-ga Soome meistriks. Hooaegadel 2010–11 ja 2011–12 pälvis ta Soome kõrgliiga hooaja parimale kaitsjale antava Pekka Rautakallio auhinna. Hooajal 2010–11 pälvis ta lisaks hooaja kõige efektiivsemale mängijale antava Matti Keinoneni auhinna.

2009. aastal valis Anaheim Ducks ta NHL-i ''draft''is 106. valikuna. Põhja-Ameerikasse suundus ta mängima 2012. aastal. Hooaja 2012–13 alguses mängis ta American Hockey League'i klubis Norfolk Admirals. NHL-is debüteeris ta Ducksi meeskonnas 2013. aasta veebruaris.

2017. aasta novembris liitus Vatanen New Jersey Devilsiga. 2020. aasta veebruaris siirdus ta Carolina Hurricanesi. 2021. aasta jaanuaris naasis Vatanen Devilsi, kellega sõlmis üheaastase lepingu. Hooaja 2020–21 lõpus mängis ta lisaks lühikest aega Dallas Starsis.

2021. aasta septembris sõlmis ta lepingu Šveitsi kõrgliigaklubiga Genève-Servette. 2023. aastal tuli ta Genève-Servette'iga Šveitsi meistriks. Hooajal 2023/24 võitis ta klubiga jäähoki Meistrite Liiga (Vatanen valiti ka Meistrite Liiga hooaja väärtuslikumaks mängijaks).

2014. aasta taliolümpiamängudel võitis Vatanen Soome jäähokikoondise koosseisus pronksmedali. 2022. aastal tuli ta Soome koondisega olümpiavõitjaks ja maailmameistriks.

## Viited

## Välislingid
* Sami Vatanen NHL.com lehel
* Sami Vatanen hockeydb.com lehel
Brock McGinn

**Brock McGinn** (sündinud 2. veebruaril 1994 Fergusis Ontario provintsis) on Kanada jäähokimängija, kes mängib NHL-i klubis Pittsburgh Penguins ründajana vasakäärel.

Aastatel 2010–2014 mängis McGinn Ontario Hockey League'i (OHL) klubis Guelph Storm. 2014. aastal tuli ta Stormiga OHL-i meistriks.

2012. aastal valis Carolina Hurricanes ta NHL-i ''draft''is 47. valikuna. Hooaja 2012–13 debüteeris ta American Hockey League'i klubis Charlotte Checkers, mis on Hurricanesi noorteklubi. NHL-is tegi McGinn Hurricanesi meeskonnas debüüdi debüüdi 16. oktoobril 2015 mängus Detroit Red Wingsi vastu, lüües mängu 55. sekundil oma esimese värava liigas. See oli kiireim debüütvärav NHL-is pärast 1989. aastat, mil Aleksandr Mogilnõi lõi oma esimeses mängus värava 20. sekundil. McGinn andis lisaks mängus ühe väravasöödu ning aitas Hurricanesi 5:3 võidule.

2021. aasta juulis sõlmis ta nelja-aastase lepingu Pittsburgh Penguinsiga.

Tema vennad Jamie ja Tye McGinn on samuti NHL-is mänginud.

## Viited

## Välislingid
* Brock McGinn NHL.com lehel
* Brock McGinn hockeydb.com lehel
Christian Ludwig I (Mecklenburg)

**Christian Ludwig I** (1. detsember 1623 – 21. juuni 1692) oli valitsev Mecklenburg-Schwerini hertsog.

## Elu

Christian Ludwig I (sündides ainult Christian) oli hertsog Adolf Friedrich I ja tema naise Anna Maria poeg.

26. augustil 1625, kui ta oli vaid üheaastane, pakkus tema isa teda järgmiseks Schwerini piiskopkonna administraatoriks. Kuid teda ei määratud selleks kunagi, sest kui administraator Ulrik III 12. augustil 1633 suri, läks piiskopkond tervikläänina Albrecht von Wallensteinile. Christian päris Mecklenburg-Schwerini, kui tema isa 27. veebruaril 1658 suri. 1660. aastal ehitas ta Ratzeburgi toomkiriku lähedale Lustschlossi. Ta reisis 1662. aastal Pariisi Louis XIV õukonda. 29. septembril 1663 pöördus ta katoliku usku. Järgmisel päeval andis tema ristiisa Louis XIV talle teise nime Louis. Hiljem kirjutas ta dokumentidele sageli siiski alla vaid kui Christian.

Ta suri 21. juunil (vkj 11. juunil) 1692 Haagis. Tema põrm toimetati laevaga Dömitzisse. Sealt viidi see Schwerini ja maeti lõpuks 24. augustil 1692 Doberaner Münsterisse.

## Abielud

Ta oli kaks korda abielus. Tema esimene naine oli Mecklenburg-Güstrow' hertsogi Johann Albrecht II tütar Christine Margarete. Nad abiellusid 6. juulil 1650. Kuid 16. oktoobril 1660 nad lahutati.

Tema teine naine oli Elisabeth Angelique de Montmorency. Abiellumise aeg ei ole täpselt teada, kuid tõenäoliselt oli see 3. märtsil 1664.

Mõlemad abielud olid lastetud. Kui Christian Ludwig I suri, sai tema järglaseks Mecklenburg-Grabow' hertsogi Friedrichi vanem poeg Friedrich Wilhelm.
Friedrich zu Mecklenburg

**Friedrich I** (13. veebruar 1638 – 28. aprill 1688) oli Mecklenburg-Grabowi hertsog.

## Elu

Ta oli Adolf Friedrich I ja selle teise naise Marie Katharina poeg.

Hilise sünni tõttu jäeti ta aktiivsest valitsemisest kõrvale ja nii oli ta *apanagierter* vürst. Kuna tema vend suri aga ilma järglasteta, siis said Friedrich I kolm poega üksteise järel valitsevateks Mecklenburg-Schwerini hertsogiteks.

1667. aastal sai Friedrichist Strasbourgi toomkiriku toomhärra ja 1669. aastast elas ta perekonna lossis Grabowis. Friedrich suri 1688. aastal lossi tulekahjus. Ta säilmed maeti 3. juunil 1725 Schwerini Püha Nikolause kirikusse.

## Abielu ja lapsed

28. mail 1671 abiellus ta Hessen-Homburgi maakrahvi Wilhelm Christophi tütre Christine Wilhelminega. Nad said järgmised lapsed:

* Friedrich Wilhelm I (28. märts 1675 – 31. juuli 1713)
* Karl Leopold (26. november 1678 – 28. november 1747)
* Christian Ludwig II (15. mai 1683 – 30. mai 1756)
* Sophie Luise (16. mai 1685 – 29. juuli 1735)
Jordan Martinook

**Jordan Martinook** (sündinud 25. juulil 1992 Brandonis Manitobas) on Kanada jäähokimängija, kes mängib keskründajana NHL-i klubis Carolina Hurricanes. Ta on klubi meeskonna asekapten.

Aastatel 2010–2012 mängis Martinook Western Hockey League'i klubis Vancouver Giants. 2012. aastal valiti ta NHL-i ''draft''is Phoenix Coyotesi poolt 58. valikuna. Aastatel 2012–2015 mängis ta kolm hooaega American Hockey League'i klubis Portland Pirates, mis oli Coyotesi noorteklubi. Coyotesi meeskonnas debüteeris ta NHL-is hooaja 2014–15 lõpus. Alates järgmisest hooajast kuulus ta Coyotesi põhikoosseisu.

2018. aasta mais siirdus Martinook Hurricanesi. 23. novembril 2018 toimunud mängus Florida Panthersi vastu sai ta kirja oma NHL-i karjääri esimese kübaratriki.

## Välislingid
* Jordan Martinook NHL.com lehel
* Jordan Martinook hockeydb.com lehel
Tony DeAngelo

**Anthony DeAngelo** (sündinud 24. oktoobril 1995 Sewellis, New Jerseys) on USA jäähokimängija, kes mängib kaitsjana NHL-i klubis Philadelphia Flyers.

Aastatel 2011–2015 mängis DeAngelo Ontario Hockey League'i klubis Sarnia Sting ja Sault Ste. Marie Greyhounds. Aastatel 2013–2015 oli DeAngelo OHL-is kolmel hooajal järjest kõige resultatiivseim kaitsja. 2015. aastal pälvis ta OHL-i kõige silmapaistvamale kaitsjale antava Max Kaminsky Trophy ja ta valiti kogu Canadian Hockey League'i parimaks kaitsjaks.

2014. aastal valis Tampa Bay Lightning ta NHL-i ''draft''is 19. valikuna. Hooajal 2015/16 mängis ta American Hockey League'i klubis Syracuse Crunch, mis on Lightningu noorteklubi. Lightningu meeskonnas tal NHL-is debüüti teha ei õnnestunud, sest 2016. aasta juunis siirdus ta Arizona Coyotes. NHL-is tegi ta Coyotesi meeskonnas debüüdi 8. novembril 2016 mängus Colorado Avalanche'i vastu, lüües selles mängus oma esimese NHL-i värava.

2017. aasta juunis liitus DeAngelo New York Rangers, kus mängis kokku neljal hooajal. 2021. aasta juulis sõlmis ta üheaastase lepingu Carolina Hurricanesiga. 2022. aasta juulis kaubeldi DeAngelo Hurricanesist Philadelphia Flyersi, kellega ta sõlmis seejärel kaheaastase lepingu.

## Viited

## Välislingid
* Tony DeAngelo NHL.com lehel
* Tony DeAngelo hockeydb.com lehel
Gavrilov Possad

**Gavrilov Possad** on linn Venemaal Ivanovo oblastis, Gavrilov Possadi rajooni keskus. Asub 85 km Ivanovost edelas Irmessi jõe ääres.

Asulat on mainitud 1434. aastal Gavrilovskoje külana, linnaõigused sai 1789. aastal.

Linna lähedal asub hobusekasvatus, kus kasvatatakse vladimiri raskeveo tõugu hobuseid. Seda on kujutatud ka linna vapil.

Linna läbib 1899. aastal valminud raudtee, mis ühendab Gavrilov Possadi oblastikeskusega. Raudteed pidi on linna kaugus Moskvast 238 km.

## Viited

## Välislingid
Navoloki

**Navoloki** on linn Venemaal Ivanovo oblastis Kinešma rajoonis. Asub Volga jõe paremkaldal, 105 km Ivanovost kirdes.

Asula tekkis 1880. aastatel tekstiilivabriku juurde. Linnaõigused sai 1938. aastal.

### Elanike arv rahvaloendustel

## Viited

## Välislingid
Adolf Friedrich II (Mecklenburg)

**Adolf Friedrich II** (19. oktoober 1658 – 12. mai 1708) oli esimene Mecklenburg-Strelitzi hertsog, kes valitses 1701. aastast kuni oma surmani. Mecklenburg-Strelitz oli Saksa-Rooma riigi osa.

## Elulugu

Ta sündis Grabow's Mecklenburgi hertsogi Adolf Friedrich I ja selle naise Marie Katharina postuumse pojana.

1695. aastal hääbus Mecklenburgide Mecklenburg-Güstrow' haru ja Adolf Friedrichi vennapoeg Friedrich Wilhelm I nõudis pärandit, Adolf Friedrich oli sellele vastu.

Vaidlus lahendati 1701. aastal, kui Adolf Friedrich jõudis oma vennapoja hertsog Friedrich Wilhelmiga kokkuleppele võtta päranduseks Ratzeburgi vürstkond ja Mecklenburg-Strelitzi hertsogkond.

Pärast Adolf Friedrichi surma oli tema järglaseks hertsogina tema poeg Adolf Friedrich III.

## Abielud ja lapsed

1684. aastal abiellus Adolf Friedrich II Mecklenburg-Güstrow' hertsogi Gustav Adolfi tütre Mariega. Nad said järgmised lapsed:

* Adolf Friedrich III (7. juuni 1686 – 11. detsember 1752)
* Magdalene Amalie (25. aprill 1689 – 28. aprill 1689)
* Marie (sünd ja surm 7. august 1690)
* Eleonore Wilhelmine (8. juuli 1691 – 9. juuli 1691)
* Gustave Caroline (12. juuli 1694 – 13. aprill 1748)

20. juunil 1702 abiellus Adolf Friedrich II Saksi-Gotha hertsogi Friedrich I tütre Johannaga. See abielu jäi lastetuks.

10. juunil 1705 abiellus Adolf Friedrich II Schwarzburg-Sondershauseni vürsti Christian Wilhelmi tütre Christiane Emiliega. Nad said järgmised lapsed:

* Sophie Christine Louise (12. oktoober 1706 – 22. detsember 1708)
* Karl Ludwig Friedrich (23. veebruar 1708 – 5. juuni 1752)
Komsomolsk

**Komsomolsk** on linn Venemaal Ivanovo oblastis, Komsomolski rajooni keskus. Asub 35 km Ivanovost lääne pool.

Asula tekkis 1930. aastal Ivanovo elektrijaama ehitusega seoses. 1950 sai linnaõigused.

2020. aasta alguses oli elanike arv 8023.

## Viited
Jake Gardiner

**Jake William Gardiner ** (sündinud 4. juulil 1990 Minneapolises Minnesotas) on USA jäähokimängija, kes mängib kaitsjana NHL-i klubis Carolina Hurricanes.

Aastatel 2008–2011 mängis Gardiner kolm hooaega Wisconsi Ülikooli jäähokimeeskonnas.

2008. aastal valiti ta NHL-i ''draft''is Anaheim Ducksi poolt 17. valikuna. 2011. aasta veebruaris liitus Gardiner Toronto Maple Leafsi organisatsiooniga. Hooajal 2010–11 debüteeris ta American Hockey League'i klubis Toronto Marlies, mis on Maple Leafsi noorteklubi. Järgmisel hooajal debüteeris ta Maple Leafsi meeskonnas NHL-is. Oma debüüthooajal valiti Gardiner NHL-i uustulnukate sümboolsesse koosseisu (*[[NHL All-Rookie Team]]*).

2019. aasta septembris sõlmis Gardiner nelja-aastase lepingu Hurricanesiga.

2010. aastal tuli Gardiner USA kuni 20-aastaste koondisega juunioride maailmameistriks. USA jäähokikoondise koosseisus võitis ta 2015. aasta maailmameistrivõistlustel pronksmedali.

## Viited

## Välislingid

* Profiil NHL.com lehel
* Profiil hockeydb.com lehel
Gustav Adolf (Mecklenburg)

**Gustav Adolf** (26. veebruar 1633 – 6. oktoober 1695) oli viimane Mecklenburg-Güstrowi valitseja 1636. aastast kuni surmani ja viimane Ratzeburgi piiskopkonna administraator aastatel 1636–1648.

## Elu

Gustav Adolf sündis Güstrowis hertsog Johann Albrecht II ja selle naise Eleonore Marie pojana.

Kuna ta oli isa surma ajal 1636. aastal alaealine, hakkas esialgu eestkostjaks ja Güstrowi regendiks tema onu, Mecklenburg-Schwerini hertsog Adolf Friedrich I, millele Gustav Adolfi ema seisis ägedalt vastu. 1654. aastal jõudis poiss täisikka ja abiellus Holstein-Gottorpi hertsogi Friedrich III tütre Magdalena Sibyllaga. Nad said järgmised lapsed:

* Johann (2. detsember 1655 – 6. veebruar 1660)
* Eleonore (1. juuni 1657 – 24. veebruar 1672)
* Marie (19. juuni 1659 – 6. jaanuar 1701)
* Magdalene (5. juuli 1660 – 19. veebruar 1702)
* Sophie (21. juuni 1662 – 1. juuni 1738)
* Christine (14. august 1663 – 3. august 1749)
* Karl (18. november 1664 – 15. märts 1688)
* Hedwig (12. jaanuar 1666 – 9. august 1735)
* Louise (28. august 1667 – 15. märts 1721)
* Elisabeth (3. september 1668 – 25. august 1738)
* Auguste (27. detsember 1674 – 19. mai 1756)

Ainsa elusoleva poja Karli surm 1688. aastal põhjustas Mecklenburg-Güstrowi päriluskriisi. Gustav Adolfi tütar Marie abiellus oma nõo Adolf Friedrich II-ga, kes pärast oma äia surma nõudis Güstrowi pärandit, kuid ei saanud valitseva Mecklenburg-Schwerini hertsogi vastu. Noorem tütar Louise abiellus 1695. aastal Taani kroonprintsi Frederik IV-ga ja sai 1699. aastal Taani kuningannaks.

Gustav Adolf suri Güstrowis 62 aasta vanusena. Järgnenud Mecklenburgide päriluskonflikt lahendati 1701. aastal Mecklenburg-Strelitzi hertsogkonna rajamisega.
Põristi

**Põristi** on liiklusohutuse taset tõstev element, mis on rajatud pikisuunas sõidutee teljele, välimisele servale või ohutussaarele.

Sõidutee teljel asuv põristi on teljepõristi, serval servapõristi. Põristid rajatakse vastava freesiga enne teekatte märgistamist. 

## Viited

## Vaata ka
*täristi
Martin Nečas

**Martin Nečas** (sündinud 15. jaanuaril 1999 Nové Město na Moravěs) on Tšehhi jäähokimängija, kes mängib ründajana NHL-i klubis Carolina Hurricanes.

Tšehhi kõrgliigas debüteeris ta hooajal 2016–17	Kometa Brno meeskonnas. Aastatel 2017 ja 2018 tuli ta klubiga Tšehhi meistriks. 2017. aastal valiti ta Tšehhi kõrgliiga hooaja uustulnukaks. 2018. aastal valiti ta Tšehhi kõrgliiga hooaja väärtuslikumaks mängijaks.

2017. aastal valiti ta NHL-i ''draft''is Hurricanesi poolt 12. valikuna. NHL-is debüteeris ta Hurricanesi meeskonnas 17. oktoobril 2017 mängus Edmonton Oilersi vastu. See jäi sel hooajal tema ainsaks mänguks NHL-is, sest ülejäänud hooajal mängus ta laenul Kometa Brnos. Esimese värava lõi ta NHL-is 16. oktoobril 2018 mängus Tampa Bay Lightningu vastu. Pärast seitset mängu NHL-is mängis ta ülejäänud 2018–19 hooaja American Hockey League'i klubis Charlotte Checkers, kellega ta tuli sel hooajal liiga meistriks.

Hooajal 2019–20 kindlustas Nečas oma koha Hurricanesi põhimeeskonnas.

Nečas kuulus Tšehhi jäähokikoondisse 2018. aasta maailmameistrivõistlustel, kus ta lõi kolm väravat ja andis kaks väravasöötu.

## Välislingid
* Martin Nečas NHL.com lehel
* Martin Nečas hockeydb.com lehel
Ryan McDonagh

**Ryan Patrick McDonagh** (sündinud 13. juunil 1989 Saint Paulis Minnesotas) on USA jäähokimängija, kes mängib kaitsjana NHL-i klubis Nashville Predators.

Aastatel 2007–2010 mängis McDonagh kolm hooaega Wisconsini Ülikooli jäähokimeeskonnas.

2007. aastal valis Montreal Canadiens ta NHL-i ''draft''is 12. valikuna. NHL-is debüteeris McDonagh 7. jaanuaril 2011 New York Rangersi meeskonnas mängus Dallas Starsi vastu. Esimese värava lõi ta NHL-is sama aasta 9. aprillil mängus New Jersey Devilsi vastu.

Hooaja 2012–13 esimeses pooles toimunud NHL-i tööseisaku ajal mängis McDonagh KHL-i klubis Astana Barõs, kus ta andis kümne mänguga kolm väravasöötu. Seejärel naasis ta Rangersisse. Hooajal 2013–14 jõudis ta Rangersiga Stanley karika finaali, kus kaotati mängudega 1:4 Los Angeles Kingsile. Hooaja 2013–14 väljalangemismängudes oli ta koos Kingsi mängija Drew Doughtyga enim resultatiivseid väravasööte (13) andnud kaitsemängijad. Aastatel 2014–2018 oli McDonagh Rangersi kapten.

2018. aasta veebruaris siirdus ta Tampa Bay Lightningi. 2020. ja 2021. aastal võitis ta klubiga Stanley karika.

2022. aasta juulis kaubeldi McDonagh Lightningust Nashville Predatorsisse.

2016. ja 2017. aastal valiti McDonagh NHL-i tähtede mängu.

McDonagh on kuulunud USA jäähokikoondisse 2011. aasta maailmameistrivõistlustel ja 2014. aasta taliolümpiamängudel.

Tema onu Steve Walsh on endine Ameerika jalgpallur, kes mängis 11 hooaega NFL-is.

## Viited

## Välislingid

* Ryan McDonagh nhl.com lehel
* Ryan McDonagh hockeydb.com lehel
Moriskitants

**Moriskitants** ehk **moresk** või **morisk** (itaalia keeles *moresca*, hispaania keeles *morisca* 'mauri-'; moriskideks nimetati Hispaanias ristitud maure) oli hiliskeskajal ja varauusajal levinud eksootilise karakteriga lavatants, mille levik tagasivaatavalt laseb selle lähted paigutada 15. sajandi õukonnakultuuri ning see kuulub pigem renessansi ilmingute hulka.

## Ajaloost
Moriskitantsu lavakostüümides ja muusikas oli olemas eksootiline "mauripärane" element ja tants võis endast kujutada stiliseeritud võitlust mauride ja kristlaste vahel, mis lähtus 15. sajandi sõjasündmustest Hispaanias, kuid teatud jooned moreskis näivad olevat palju vanema algupäraga. Nägude mustaks värvimine, ohtrad kellukesed rõivaste küljes, Narri tegelaskuju, kes mõnikord esines naiseks rõivastatud mehena ja mäng mõõkadega on lasknud saksa päritoluga ameerika musikoloogil Curt Sachsil ja teistel liigitada moriski vanade viljakusriituste hulka. Inglismaal tantsitud morrist, mida on peetud moriski üheks variandiks ja millest on teateid juba 14. sajandist, iseloomustab enamiku nende elementide kasutamine.

15. sajandi lõpul, eriti Itaalias, tantsiti moriski karnevalirongkäikudes ja *[[intermedio]]*tes. Olgugi et tantsu on kirjalike allikates mainitud sagelija seda võib nimetada üheks enimmainitud tantsuks, puuduvad sellest perioodist igasugused kirjeldused koreograafia kohta.

Thoinot Arbeau tantsukäsiraamatus "Orchésographie" (1588–1589) on öeldud, et mõned *morisque* tantsijaist värvisid oma näod mustaks, et sarnaneda mauridega, ja kandsid jalgade ümber kuljuseid.

Jacques Callot' graafiliste lehtede seeria "Balli di Sfessania", mis kujutab veidrate nimedega ja maskides tegelasi tantsimas groteskseid poose võttes, kujutavad samuti mitte niivõrd *[[commedia dell'arte]]* stseene, nagu arvab osa uurijaid, vaid moreskitantsu üht varianti, mida Napoli ja Malta murretes nimetati *sfessania*.

## Muud
Sõna *moresca* on Itaalias kasutatud ka *[[villanella]]* sünonüümina kergekaalulise rahvaliku karakteriga laulu kohta (nii on Claudio Monteverdi ooperi "Orpheus" rõõmsameelne lõpupala pärast koori lauldud kokkuvõtet *moresca*).

## Vaata ka
* Morris

## Viited
Patrick Maroon

**Patrick Maroon** (sündinud 23. aprillil 1988 Saint Louises Missouri osariigis) on USA jäähokimängija, kes mängib NHL-i klubis Boston Bruins ründajana vasakäärel.

2007. aastal valis Philadelphia Flyers ta NHL-i ''draft''is 161. valikuna. 2008. aastal debüteeris ta American Hockey League'i (AHL) klubis Philadelphia Phantoms, mis oli Flyersi noorteklubi. Seejärel mängis ta AHL-is veel Adirondack Phantomsi ja Syracuse Crunchi ridades. NHL-is debüteeris Maroon 25. oktoobril 2011 mängus Chicago Blackhawksi vastu. Suurem osa hooajast 2012–13 mängis ta AHL-i klubis Norfolk Admirals. 2013. aasta märtsis pikendas ta Maroon Ducksiga lepingut kahe aasta võrra. Hooaeg 2013–14 oli tema esimene täishooaeg NHL-is. Ta lõi sel hooajal liigas 11 väravat ja andis 18 väravasöötu.

2016. aasta veebruaris siirdus Maroon Edmonton Oilersi. Kaks aastat hiljem liitus ta New Jersey Devilsiga, kus ta mängis vaid hooaja 2017–18 teises pooles. 2018. aasta juulis sõlmis ta aastase lepingu St. Louis Bluesiga. Ta tuli sel hooajal Bluesiga Stanley karika võitjaks.

2019. aasta augustis sõlmis Maroon aastase lepingu Lightinguga. 2020. ja 2021. aastal võitis ta Stanley karika Lightinguga. Maroon oli pärast Cory Stillmani (2006) esimene mängija, kes võitis Stanley karika kahel korral järjest kahe erineva meeskonna koosseisus. Hooajal 2022/23 oli Maroon NHL-is enim karistusminuteid (150) teeninud mängija.

2023. aasta juulis kaubeldi Maroon Lightningist Minnesota Wildi. 2024. aasta märtsis kaubeldi ta Wildist omakorda Boston Bruinsi.

Ta kuulus USA jäähokikoondisse 2016. aasta maailmameistrivõistlustel, kus lõi ühe värava ja andis kaks resultatiivset söötu.

## Viited

## Välislingid
* Patrick Maroon NHL.com lehel
* Patrick Maroon hockeydb.com lehel
Brahma (budism)

***Brahmā*** (sanskriti ja paali keeles *Brahmā*) on budismis mitmetähenduslik mõiste. 

* **Brahmad** on kiretud jumalused ehk deevad. Erinevalt hinduismist, kus Brahma on üks kolmest peajumalast Višnu ja Šiva kõrval, on budismis mitmeid brahmasid. 

* **Brahma** on üldmõiste, omadus või väärtus, mida kasutatakse täiendina või eesliitena, iseloomustusena või printsiibina.   

## Brahmad kui deevad

* **Brahmā Sahampati** (tai keeles ***Phra Phrom***, sanskriti keeles *Para Brahma*), ka *Thao Maha Brahma* on üks tuntumaid brahmasid budismis.

* **Baka Brahmā** esineb *Brahma-nimantanika Sutta*s (MN 49) deevana, kes usub, et maailm on püsiv ja muutumatu ning ta ise surematu, mistõttu tema maailmast kõrgemaid ei saa olemas olla.

* **Brahmā Sanaṅkumāra** (paali keeles, sanskriti keeles *Brahmā Sanatkumāra*) esineb *Janavasabha-sutta*s (DN 18), kus ta õpetab psüühiliste võimete saavutamist.

* **Subrahmā** ja **Suddhāvāsa** on kaks brahmat, kes esinevad tavaliselt vestlustel Buddhaga (SN 6.1).

## Brahma üldmõistena

* **Brahmavihaara** ehk **brahmaseisund**, ka **brahmalik** ehk **püha eluviis**  on budismis ja teistes õpetustes nelja olulise kõlbelise kategooria üldnimetus.

* **Brahmaloka** on budistlikus mütoloogias jumaluste või vaimolendite asupaik või teadvuse seisund.

* **Brahmatšaria** (*Brahmacarya*) ehk brahmalik käitumine tähistab Brahmale omast, kõlbelist käitumist, sh tsölibaati 

## Viited
Kevin Shattenkirk

**Kevin Michael Shattenkirk** (sündinud 29. jaanuaril 1989 New Rochelle'is New Yorgi osariigis) on USA jäähokimängija, kes mängib kaitsjana NHL-i klubis Boston Bruins.

Aastatel 2007–2010 mängis Shattenkirk kolm hooaega Bostoni Ülikooli meeskonnas.

2007. aastal valis Colorado Avalanche ta NHL-i ''draft''is 14. valikuna. NHL-is debüteeris ta Avalanche'i meeskonnas 4. novembril 2010 mängus Vancouver Canucksi vastu. 2011. aasta veebruaris liitus ta St. Louis Bluesiga.

Hooaja 2012–13 esimeses pooles toimunud NHL-i tööseisaku ajal mängis ta Soome kõrgliigaklubis TPS.

2017. aasta veebruaris siirdus Shattenkirk Washington Capitalsi. Sama aasta juulis liitus ta New York Rangersiga. Pärast hooaega 2018–19 lõpetas Rangers temaga lepingu. Seejärel sõlmis Shattenkirk aastase lepingu Tampa Bay Lightningiga. 2020. aastal võitis ta Lightningiga Stanley karika.

2020. aasta oktoobris sõlmis ta kolmeaastase lepingu Anaheim Ducksiga. 2023. aasta juulis sõlmis ta üheaastase lepingu Boston Bruinsiga.

2015. aastal valiti Shattenkirk NHL-i tähtede mängule.

Shattenkirk on kuulunud USA jäähokikoondisse 2011. aasta maailmameistrivõistlustel ja 2014. aasta taliolümpiamängudel.

## Viited

## Välislingid

* Kevin Shattenkirk nhl.com lehel
* Kevin Shattenkirk hockeydb.com lehel
Yanni Gourde

**Yanni Gourde** (sündinud 15. detsembril 1991 Saint-Narcisse-de-Beaurivage'is Québecis) on Kanada jäähokimängija, kes mängib NHL-i klubis Seattle Kraken ründajana vasakäärel.

Ta alustas karjääri Quebec Major Junior Hockey League'i klubis Victoriaville Tigres, kus mängis aastatel 2008–2012. Seejärel mängis ta American Hockey League'i klubides Worcester Sharks ja Syracuse Crunch ning ECHL-i klubides San Francisco Bulls ja Kalamazoo Wings. 

NHL-is debüteeris Gourde Tampa Bay Lightningi meeskonnas 15. detsembril 2015 mängus Toronto Maple Leafsi vastu. Esimese värava lõi ta NHL-is 11. märtsil 2017 mängus Florida Panthersi vastu. Tema esimene täishooaeg oli NHL-is 2017–18, mil ta lõi 25 väravat ja andis 39 väravasöötu. Ta sai sellega Lightningi läbi aegade edukamaks uustulnukaks. 2020. ja 2021. aastal võitis ta Lightningiga Stanley karika.

2021. aasta juulis valis Seattle Kraken Gourde'i NHL-i *Expansion Draft*is.

Ta on saanud nime Kreeka laulja Yanni järgi.

## Viited

## Välislingid
* Yanni Gourde NHL.com lehel
* Yanni Gourde hockeydb.com lehel
Johann I (Mecklenburg-Stargard)

**Johann I** (1326 – 9. august 1392 / 9. veebruar 1393) oli Mecklenburgi hertsog (1344–1352) ja Mecklenburg–Stargardi hertsog (1352–1392).

Ta oli tõenäoliselt Mecklenburgi isanda Heinrich II (Lõvi) ja selle naise Anna noorim laps.

Johann I sündis tõenäoliselt 1326. aastal. Tema isa suri 1329. aastal ja ta jäi eestkoste alla 1344. aastani, mil ta jõudis täisikka ja hakkas kandma pitserit kui osaleja Mecklenburgi valitsemises. 8. juulil 1348 ülendas Saksa-Rooma keiser Karl IV Johanni ja tema venna Albrecht II Prahas hertsogiseisusse. Johann, Albrecht ja Karl toetasid esialgu Vale-Waldemari, kuid 1350. aastal leppisid nad Baieri hertsogi Ludwig V-ga.

Mecklenburgi jaotamisega 25. novembril 1352 sai Johann Stargardi, Sternbuergi ja Ture isandkonnad. Ta toetas oma vennapoega Albrecht III tema katsetes saada Rootsi kuningaks.

## Abielud ja lapsed

Johann oli kolm korda abielus. Tema esimene naine Rixa (teadmata taustaga) suri arvatavasti varsti pärast pulmi ja abielu jäi lastetuks.

Tema teine naine Anna oli Pinnebergi ja Schauenburgi krahvi Adolf VII tütar. Tõenäoliselt suri ta 1358. aastal. Johann ja Anna tütre Anna.

Johanni kolmas naine Agnes oli Lindow-Ruppini Ulrich II tütar. Tõenäoliselt abiellusid nad 1358. aastal ja said järgmised lapsed:

* Johann II (suri 6. juuli ja 9. oktoobri vahel 1416)
* Ulrich I (suri 8. aprillil 1417)
* Rudolf (suri pärast 28. juulit 1415)
* Albrecht I (suri 1397)
* Konstanze (u 1373 – 1408)
Johann II (Mecklenburg-Stargard)

**Johann II** (enne 1370 - 6. juuli / 9. oktoober 1416) oli titulaarne Mecklenburgi hertsog. Ta oli Mecklenburg-Stargardi kaasvalitseja aastatel 1392 või 1393 kuni 1408 ning Sternbergi, Friedlandi, Fürstenbergi ja Lycheni ainuvalitseja 1408. aastast kuni oma surmani.

## Perekond

Ta oli Johann I ja selle naise Agnese vanim laps.

## Elu

Johann II sündis tõenäoliselt enne 1370. aastat ja valitses koos oma nooremate vendade Ulrich I ja Albrecht I.

Ta toetas oma nõbu Albrecht III, kes üritas jõustada oma õigusi Rootsi kuningana. Selles mõttes tegutses ta tõenäoliselt kui Vitaalivendade juht.

1408. aastal jaotas Johann pärandi venna Ulrichiga. Johann II sai Sternbergi, Friedlandi, Fürstenbergi ja Lycheni isandkonnad. Ta valis oma residentsiks Sternbergi ja tõenäoliselt suri seal 1416. aastal. Ta ka maeti Sternbergi.

## Abielu ja lapsed

1388. aastal abiellus Johann II Leedu suurvürsti Algirdase tütre Wilheidaga. Nad said järgmised lapsed:

# Agnes (suri 1467)
# Johann III (1417-1438)
# Anna (1390-1467)
Daniel Wisser

**Daniel Wisser** (sündinud 21. mail 1971 Klagenfurtis) on austria kirjanik ja muusik.

Ta õppis Viini Ülikoolis germaani filoloogiat. Ta on kirjutanud proosat, luulet ja raadiosaateid alates 1990. aastast ning on kaasaegse kirjanduse kirjastaja. Tema debüütromaani "Dopplergasse kaheksa" avaldas Ritter Verlag 2003. aastal. Aastal 2011 sai ta romaani "Standby" eest Ingeborg Bachmanni auhinna. Aastal 2018 sai ta romaani "Mägede kuninganna" eest Austria raamatuauhinna. Romaani tõlkis eesti keelde Piret Pääsuke ja see ilmus aastal 2019 sarjas Punane raamat.
Rudolf von Mecklenburg-Stargard

**Rudolf** (suri 1415) oli katoliku piiskop Skaras (Rootsis) ja Schwerinis. Ta resideeris Bützowis.

Rudolf oli hertsog Johann I ja selle naise Agnese poeg. Ta oli Skara piiskop aastatel 1386–1390 ja seejärel Schwerini piiskop kuni oma surmani.

1392. aastal oli Rudolf seotud Mecklenburgi Maarahuga.

1407. aastal oli ta osaline Stralsundi preestrite põletamise asjas, kuna tema ülesandeks oli anda vägivallatsejatele kohtuotsus. Kui süüdistatav ei ilmunud oma kohtu ette, kuulutas ta Stralsundi linnapea, linnavolikogu ja kodanike suhtes interdikti. Interdikt tühistati 1416. aastal pärast Rudolfi surma ja pärast suure rahasumma maksmist. Rudolfi järglane kasutas raha Schwerini toomkiriku kaunistamiseks. Punane kiri toomkirikus ütleb: *Dith hebben de Sundeschen mothen buwen, datt se de papenn verbrannt haddenn* ('Stralsundi kodanikud pidid selle üles ehitama pärast seda, kui nad olid preestrid ära põletanud' või 'selle [toomkiriku löövi] on Stralsundi kodanikud ehitanud [meeleparanduseks] pappide põletamise pärast').
Ulrich I (Mecklenburg-Stargard)

**Ulrich I** (enne 1382 – 8. aprill 1417) oli Mecklenburg-Stargardi hertsog 1392. või 1393. aastast kuni oma surmani. Ta oli ka Neubrandenburgi, Stargardi, Strelitzi ja Wesenbergi isand.

## Perekond

Ta oli hertsog Johann I ja selle naise Agnese kolmas laps.

## Elu

Ulrich I sündis tõenäoliselt enne 1382. aastat. Pärast tema isa surma 1392. või 1393. aastal valitses ta koos oma vendade Johann II ja Albrecht I-ga. 1408. aastal jagasid Ulrich ja Johann maa. Ulrich sai Neubrandenburgi, Stargardi, Strelitzi ja Wesenbergi isandkonnad. Ta valis oma residentsiks Neubrandenburgi.

19. märtsil 1417 kirjutas ta Strelitzi lossis oma testamendi. Ta suri seal kolm nädalat hiljem, 8. aprillil 1417. Ta maeti Wanzka kloostrisse Blankensees.

## Abielu ja lapsed

Ulrich I abiellus Pommeri-Stettini hertsogi Swantibor I tütre Margarethaga. Nad said järgmised lapsed:

* Anna
* Albrecht II (1417–1423)
* Heinrich (1417–1436)
Johann III (Mecklenburg-Stargard)

**Johann III** (1389 – pärast 11. novembrit 1438) oli aastatel 1416-1438 Mecklenburgi hertsog, Stargardi, Sternbergi, Friedlandi, Fürstenbergi ja Lycheni isand. Et eristada teda Johann V-st, kutsutakse teda mõnikord *Johann Vanemaks*.

## Perekond

Ta oli hertsog Johann II ja selle naise Wilheida vanim laps.

## Elu

Johann III sündis tõenäoliselt 1389. aastal. 1416. aastal võttis ta oma isalt üle Sternbergi valitsemise. Brandenburg võttis ta teadmata põhjustel vangi. Ta vabastati 28. juunil 1427 tingimusel, et annab truudusvande Brandenburgi markkrahvile.

1436. aastal pärisid tema ja ta nõbu Heinrich ja tema kauge nõbu, Mecklenburg-Schwerini Heinrich IV üheskoos Werle isandkonna.

Ta abiellus Albrecht IV von Anhalt-Kötheni tütre Luttrudiga. Abielu jäi lastetuks.

Johann III suri 1438. aastal ja maeti tõenäoliselt Sternbergi. Tema nõbu, Mecklenburg-Stargardi Heinrich päris tema valdused.
Albrecht II (Mecklenburg-Stargard)

**Albrecht II** (enne 1400 – 11. veebruari 1421 ja 4. oktoobri 1423 vahel) oli Mecklenburg-Stargardi hertsog ning Neubrandenburgi, Stargardi, Strelitzi ja Wesenbergi isand 1417. aastast kuni oma surmani.

## Elu

Ta oli Ulrich I ja tema naise Margaretha vanim poeg.

Albrecht II sündis tõenäoliselt enne 1400. aastat. Kui tema isa 1417. aastal suri, pärisid tema ja ta noorem vend Heinrich Mecklenburg-Stargardi hertsogkonna. Kuna nad olid alaealised, olid nad eestkoste all.

Albrechti on viimati mainitud elavana dokumendis 11. veebruarist 1421. Dokumendis 4. oktoobrist 1423 on tema noorem vend ainus hertsog.

Albrecht ei abiellunud ja tõenäoliselt ei olnud tal lapsi.
Beretta 92

**Beretta 92** (ka **Beretta 96** ja **Beretta 98**) on Itaalia relvaettevõtte Beretta poolautomaatpüstolite sari. Mudel 92 disainiti aastal 1975 ning selle erinevate kaliibritega variante toodetakse tänapäevani. Mudel vahetas välja Itaalia sõjaväes ja politseis kasutusel olnud vanad Beretta vanemad püstolid - .380 ACP kaliibriga M1934, .32 ACP kaliibriga M1935 ja 9mm M1951. Beretta 92 on baasmudel, mis kasutab 9x19mm kaliibrit; 96 kasutab .40 S&W kaliibrit ja 98 kasutab kas 9x21mm IMI või 7.65x21mm Parabellum kaliibrit - see on eelkõige mõeldud tsiviilturule maades, kus sõjaväe kasutuses olevad kaliibrid (9x19mm) on tsiviilkäibes keelatud (nt. Itaalia, Prantsusmaa, Brasiilia).

Ka välisturul oli relv edukas - 1985. aastal asendas Ameerika Ühendriikide sõjavägi enda püstolid .45 ACP Colt M1911 Beretta 92FS-dega, USA variandi nimeks sai M9; lisaks sai relv standardpüstoliks ka Prantsusmaal (PAMAS) ja Brasiilias, kus seda toodetakse litsentsi alusel (Taurus PT-92).
Desert Eagle

**Desert Eagle** (otsetõlge inglise keelest 'kõrbekotkas') on suurima kaliibriga iselaadiv püstol. 
K
Desert Eagle'i töötas aastatel 1979–1982 välja Ameerika Ühendriikide ettevõte Magnum Research (MRI). Relva parendas ja kuni 1995. aastani tootis Iisraeli firma Israel Military Industries (IMI). 

1995. aastal andis MRI litsentsi Maine'i osariigis Saco linnas asuvale ettevõttele Saco Defense. 1998. aastal viidi tootmine tagasi IMI kätte, mille käsitulirelvade haru hakkas hiljem kandma nime Israel Weapon Industries (IWI). 

2009. aastast on Desert Eagle'i tootmine taas USA-s, Minnesota osariigi Pillageri linnas asuvas MRI tehases. 2010. aastal omandas Magnum Researchi ettevõte Kahr Arms.

Magnum Research on mitmeid variante relvast Jericho 941 turustanud nimede Baby Eagle (*kotkabeebi*) ja Desert Eagle Pistol (*kõrbekotkas püstol*) all, kuid kuigi 941-l on sarnaseid visuaalseid omadusi, pole relvad omavahel seotud.

## Viited
Beretta M9

**Beretta M9** (ametlikult **Pistol, Semiautomatic, 9mm, M9**) on poolautomaatpüstoli Beretta 92F variant, mida kasutatakse Ameerika Ühendriikide sõjaväes. M9 võeti USA relvajõudude teenistuspüstoliks 1985. aastal.

M9 võitis 1980. aastatel korraldatud konkursi, millega otsiti Ühendriikide relvajõudude püstolile M1911A1 asendajat. Napilt edestati veidi kallimat SIG Sauer P226-t. Täielikult jõudsid uued relvad kasutusse 1990. aastaks. Lisaks M9-le on USA sõjaväes väiksemates kogustes endiselt kasutusel ka teisi püstoleid, nt P226-e variant M11.

M9 asendamiseks loodi USA armee programm "Future Handgun System" (FHS), mis hiljem liideti programmiga "SOF Combat Pistol" projektiks "Joint Combat Pistol" (JCP). Reformide käigus muudeti JCP nime ("Combat Pistol" ehk CP) ning püstoliostu mahtu kärbiti. Armee, merevägi ja merejalavägi asendavad M9 SIG Sauer M17-ga.

## Viited
Heckler & Koch P2000

**Heckler & Koch P2000** on Saksamaa relvatootja Heckler & Koch poolautomaatpüstol, mis toodi turule 2001. aasta teises pooles. P2000 on mõeldud eeskätt politsei-, paramilitaar- ja erakasutusse, see põhineb püstolil Heckler & Koch USP. P2000 kujundamisel pandi rõhku ergonoomika parandamisele, käsitsemine on eelkäijatest mugavam ning koormab kasutajat vähem.
Brahma Sahampati

**Brahmā Sahampati** (tai keeles ***Phra Phrom***, sanskriti keeles *Para Brahma*), ka *Thao Maha Brahma* on üks tuntumaid brahmasid budismis. Ta on üks 'suurtest brahmadest' ehk *Mahābrahmā*. 

Brahmā Sahampati kuulub kolmanda taseme arahantide ehk "mittenaasjate", (*anāgāmi*) hulka, kes asuvad *[[Sukhāvatī|Śuddhāvāsa]]* maailmades koos teiste Buddha dhammat kaitsvate deevadega, olles neist kõige vanem. Kui meie maailmas parajasti buddhat ei ole, siis ei tule ka *Śuddhāvāsa* maailmade deevad Maale. Aga kui vaja, siis on nad varakult kohal, kuulutavad ette uue saabuva buddha tulekut, juhivad inimeste tähelepanu märkidele, kuidas  buddhat ära tunda jne.

Brahmā Sahampati kohta on mitmeid müüte. Ta olla viibinud nähtamatult Gootama Buddha juures juba siis, kui too saavutas nibbaana ehk vaibumise (*nibbāna*) ja virgumise (''bodhi''). Pärast virgumist mõtiskles Buddha, kas nii sügavat, kuid samas lihtsat virgumise õpetust on võimalik iha nautivatele inimestele õpetada. Kui Brahmā Sahampati seda märkas, laskus ta *Śuddhāvāsa* maailmast alla ning palus Buddha ees ühele põlvele laskudes, et Buddha siiski õpetama hakkama. Kui Buddha sellega nõustus, siis kuulutas Brahmā Sahampati seda rõõmusõnumit kogu maailmale.

Ta viibis Buddha juures veel mitmeid kordi, samuti oli ta kohal, kui Buddha lahkus parinirvaanasse.  

Tais ja teistes theeravaada maades austatakse Brahmā Sahampati't ehk taipäraselt *Phra Phrom*i kõrgelt. Teda kujutatakse nelja näo ja paljude kätega. Iga suurema rajatise juures on tavaliselt kaks pühamut: üks pühendatud Brahma Sahampatile ja teine, "vaimude maja", kohalikele maavaimudele.

## Vaata ka

* Budistlik kosmoloogia

## Viited
Eeskujuliku töö eest

Medal "**Eeskujuliku töö eest**" (vene keeles медаль «За трудовое отличие») oli Nõukogude Liidu autasu (medal), mida anti töölistele, põllumajandustöötajatele, inseneridele, teenindus-, transpordi-, ehitus- ja kaubandusettevõtete ning kultuuri- ja teadusasutuste töötajatele silmapaistvate töötulemuste eest, samuti  saavutuste eest teaduse, tehnika ja kultuuri valdkondades.

Medal asutati 27. detsembril 1938. Esimene medal anti välja 15. jaanuaril 1939, viimane 21. detsembril 1991.

Kokku on medali saanud umbes 2 146 400 inimest.

## Eestlastest medalikavalere
*Anu Kaal
*Meta Vannas
FN Browning M1910

**FN Browning M1910** on poolautomaatpüstol, mille disainis relvameister John Moses Browning ning aastatel 1910–1983 tootis Belgia ettevõte Fabrique Nationale.
Thompson/Center Contender

**Thompson/Center Contender** (otsetõlge inglise keelest *pretendent*) on lahtimurtav ühelasuline püstol või vintpüss, mille tõi aastal 1967 turule Ameerika Ühendriikide ettevõte Thompson/Center Arms. Contendereid saab kasutada padrunitega .22 LR-st .45-70-ni.
Taurus Raging Bull

**Raging Bull** (otsetõlge inglise keelest *vihane pull*) on revolver, mida toodab Brasiilia ettevõte Taurus International. Suure kaliibri tõttu reklaamitakse seda peamiselt jahimeeste külgrelvana. Padrunit .454 Casull on kasutatud isegi kahvripühvlite küttimiseks.

## Viited
Heinrich (Mecklenburg-Stargard)

**Heinrich** (enne 1412 – 26. mai / 20. august 1466) oli valitsev Mecklenburg-Stargardi hertsog aastatel 1417-1466, hõlmates Neubrandenburgi, Stargardi, Strelitzi ja Wesenbergi isandkonnad. Teda on mõnikord kutsutud "Heinrich Vanemaks", et eristada teda Mecklenburgi hertsogist Heinrich IV-st.

## Elu

Heinrich sündis enne 1412. aastat Mecklenburg-Stargardi hertsogi Ulrich I ja tema naise Margaretha noorima lapsena. Ta valitses Neubrandenburgi, esialgu eestkoste all. 1436. aastal pärisid tema ja ta nõbu Mecklenburg-Stargardi hertsog Johann III ja Mecklenburgi hertsog Heinrich IV Werle isandkonna. Pärast Johann III surma valitses Heinrich kogu Mecklenburg-Stargardi.

Heinrichit peeti sõjakaks valitsejaks. Heinrichi valitsemisajal sõlmiti Wittstocki rahu, mis fikseeris jäävalt Mecklenburgi kagupiiri.

## Abielud

Heinrich oli kolm korda abielus:

# Jutta (suri 1427), Werle-Wareni isanda Nikolaus V tütar
# Ingeborg, Pommeri hertsogi Bogislaw VIII tütar
# Margarete (1442-1512), Braunschweig-Lüneburgi hertsogi Friedrich II tütar

### Järglased

# Ulrich II
# Margarete (suri enne 1451)
# Magdalene (suri 2. aprillil 1532)
# Anna (suri 7. jaanuaril 1498)